***Монгол Улсын Их Хурлын 2013 оны 10 дугаар сарын 25-ны өдөр (Баасан гараг)-ийн Хүндэтгэлийн хуралдааны ажиллагаа 12 цаг 30 минутад Төрийн ордны Улсын Их Хурлын чуулганы нэгдсэн хуралдааны танхимд эхлэв.***

Хүндэтгэлийн хуралдааны ажиллагаанд ирвэл зохих 76 гишүүнээс 57 гишүүн ирж, 75.0 хувийн ирцтэй байв. Үүнд:

***Чөлөөтэй:*** Н.Алтанхуяг, Н.Батбаяр, З.Баянсэлэнгэ, Л.Гантөмөр, Д.Ганхуяг, Р.Гончигдорж, М.Зоригт, Б.Наранхүү, Ч.Сайханбилэг, С.Эрдэнэ;

***Өвчтэй:*** Ч.Улаан;

***Тасалсан:*** Ж.Батзандан, Г.Баярсайхан, Б.Болор, Х.Болорчулуун, С.Дэмбэрэл, Н.Номтойбаяр, Ц.Оюунбаатар, Ө.Энхтүвшин.

12 цаг 20 минутад чуулганы танхимд Улсын Их Хурлын гишүүд, 12 цаг 25 минутад Монгол Улсын Ерөнхийлөгч Ц.Элбэгдорж суудлаа эзэлсэн байлаа.

Мөн танхимын дээд давхарт Монгол Улсад суугаа гадаад орнуудын Элчин сайдын яам, Дипломат төлөөлөгчийн газрын тэргүүнүүд, Канад болон Монгол Улсын хэвлэл мэдээллийн байгууллага, телевизийн сурвалжлагч, зураглаач, сэтгүүлчид Улсын Их Хурлын гишүүдийн суудлын араар тусгайлан тууз татсан талбайд байраа эзэлсэн байв.

Танхимын зүүн болон баруун талын хананд байрлах самбарт “Монгол Улсын Их Хурлын хүндэтгэлийн хуралдаан. Канад Улсын Амбан захирагч Эрхэмсэг ноён Дэвид Жонстон Та тавтай морилно уу. 2013.10.25” гэсэн бичлэг монгол, англи, франц хэлээр гарав.

Монгол Улсад төрийн айлчлал хийж байгаа Канад Улсын Амбан захирагч эрхэмсэг ноён Дэвид Жонстон Улсын Их Хурлын чуулганы нэгдсэн хуралдаанд үг хэлэхтэй холбогдуулан танхимын баруун талд түүнийг дагалдан яваа албаны хүмүүс, зүүн талд Улсын Их Хурлын Тамгын газрын Ерөнхий нарийн бичгийн дарга Б.Болдбаатар, Монгол Улсын Ерөнхийлөгчийн Тамгын газрын дарга П.Цагаан, Монгол Улсаас Канад Улсад суугаа Элчин сайд Т.Залаа-Уул, Монгол Улсын Ерөнхийлөгчийн Үндэсний аюулгүй байдал, гадаад бодлогын зөвлөх Л.Пүрэвсүрэн, Улсын Их Хурлын даргын зөвлөх С.Ламбаа, З.Нарантуяа, Хуралдаан зохион байгуулах хэлтсийн дарга Д.Одсүрэн,Хууль зүйн үйлчилгээний хэлтсийн дарга Ж.Дашдорж, Гадаад харилцааны хэлтсийн дарга Ц.Нарантунгалаг, нар суудлаа эзэлсэн байв.

Улсын Их Хурлын дарга З.Энхболд Канад Улсын Амбан захирагч эрхэмсэг ноён Дэвид Жонстонг танхимын гол хаалгаар дагуулан орж ирэхэд Улсын Их Хурлын гишүүд, танхимд байсан хүмүүс эрхэм зочныг хүндэтгэн суудлаасаа босож, алга ташиж угтлаа.

Үүний дараа Улсын Их Хурлын дарга З.Энхболд Канад Улсын Амбан захирагч эрхэмсэг ноён Дэвид Жонстоныг Монгол Улсад албан ёсны айлчлал хийж байгаатай холбогдуулан зарласан Улсын Их Хурлын хүндэтгэлийн хуралдаан нээж үг хэлсний дараа Монгол Улсын Төрийн дуулал эгшиглэж, Улсын Их Хурлын гишүүд, зочид төлөөлөгчид босож хүндэтгэл үзүүлэв.

Улсын Их Хурлын дарга хүндэт зочныг Монгол Улсын Их Хуралд хандан үг хэлэхийг урив.

Канад Улсын Амбан захирагч эрхэмсэг ноён Дэвид Жонстон танхимын голд байрлуулсан индэрт очиж англи хэлээр үг хэлэв. Түүний хэлсэн үгийг монгол хэл дээр орчуулж байв.

Канад Улсын Амбан захирагч эрхэмсэг ноён Дэвид Жонстон үг хэлээд суудалдаа эргэн суухад Улсын Их Хурлын дарга хүндэт зочинд талархлаа илэрхийлж, Хүндэтгэлийн хуралдаан хаасныг мэдэгдэв.

Улсын Их Хурлын дарга З.Энхболд хүндэт зочныг хүлээлгийн танхимын гол хүртэл хамт алхаж гар барин үдэв.

***Хүндэтгэлийн чуулганы ажиллагаа 12 цаг 45 минутад өндөрлөв.***

**Тэмдэглэлтэй танилцсан:**

ТАМГЫН ГАЗРЫН ЕРӨНХИЙ

НАРИЙН БИЧГИЙН ДАРГА Б.БОЛДБААТАР

**Тэмдэглэл хөтөлсөн:**

ПРОТОКОЛЫН АЛБАНЫ

ШИНЖЭЭЧ М.НОМИНДУЛАМ

**МОНГОЛ УЛСЫН ИХ ХУРЛЫН 2013 ОНЫ 10 ДУГААР САРЫН 25-НЫ**

**ӨДӨР (БААСАН ГАРАГ)-ИЙН ХҮНДЭТГЭЛИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

**З.Энхболд:** - Эрхэм хүндэт Ерөнхийлөгч өө,

Улсын Их Хурлын эрхэм гишүүд ээ,

Хүндэт зочин Канад улсын Амбан захирагч болон Хатагтай, ноёд оо,

Монгол Улсын Ерөнхийлөгчийн урилгаар Канад Улсын Амбан захирагч, эрхэмсэг ноён Дэвид Жонстон, гэргий эрхэмсэг хатагтай Шэрон Жонстон нар манай улсад төрийн айлчлал хийж байна.

Монгол Улсын Их Хурлын хүндэтгэлийн хуралдаанд Канад Улсын Амбан захирагч, эрхэмсэг ноён Дэвид Жонстон оролцож байгааг Та бүхэнд баяртайгаар мэдэгдье.  
  
 Канад Улс нь 1990-ээд онд Монгол оронд өрнөсөн ардчилал, шинэчлэлийг тууштай дэмжиж, 1994 оноос эхлэн хоёр орны төлөөлөгчид өндөр, дээд хэмжээнд харилцан айлчилж, “Өргөн хүрээтэй түншлэл”-ийн хүрээнд хамтын ажиллагаагаа өргөжүүлж ирлээ. Үүний үр дүнд улс төр, эдийн засаг, худалдаа, хөрөнгө оруулалт, соёл, боловсрол, батлан хамгаалах, хөдөө аж ахуй, барилгын салбарт тодорхой үр дүн гарч байна.

Канад гэдэг улсын тухай жирийн малчин, жирийн хотын иргэн монголчуудын хамгийн түрүүнд төрдөг хоёр сэтгэгдлийг хэлэхийг хүсч байна.

Нэгдүгээрт: Манай улсын шинэ сумын төвд Канад байшин гэдгээр хамгийн дулаахан байшин Канад байшин гэдгийг монголчууд бүгдээрээ мэдэж авсан. Үүнийг дэлхийн хамгийн хүйтэн нийслэлд амьдардаг бид бүгдээрээ дэлхийн хоёр дахь хүйтэн нийслэл нь Канад Улсын нийслэл Оттава хот байгаа.

Хоёрдугаарт: Канад Улсын уул уурхайн компаниуд Монгол Улсыг дэлхийн эрдэс баялгийн газрын зураг дээр оруулахад том хувь нэмэр оруулсан. Монгол Улсад оруулсан уул уурхайн хөрөнгө оруулалт чухал үүрэгтэй байсныг харуулж байгаа.

Манай хоёр орны хооронд дипломат харилцаа тогтоосны 40 жилийн ой энэ жил тохиож байгаа. Энэ түүхэн үед Монгол Улсын Ерөнхийлөгчийн урилгаар Канад Улсын Амбан захирагч, эрхэмсэг ноён Дэвид Жонстон Монгол Улсад анх удаа төрийн айлчлал хийж байна.

Таныг манай оронд төрийн айлчлал хийж байгаатай холбогдуулан зарласан Улсын Их Хурлын 2013 оны 10 дугаар сарын 25-ны өдрийн хүндэтгэлийн хуралдааныг нээснийг мэдэгдье.

Одоо Канад Улсын Амбан захирагч эрхэмсэг ноён Дэвид Жонстон таныг Монгол Улсын Их Хурлын хүндэтгэлийн хуралдаанд үг хэлэхийг урьж байна.

/Англиар хэлсэн үгийг монгол уруу хөрвүүлсэн орчуулга./

**Дэвид Жонстон:** - Найрсаг дотноор угтан авч байгаа та бүхэнд баярлалаа.

Канад Улсын Амбан захирагчийн хувиар Монгол Улсад анхны төрийн айлчлалыг хийж Улсын Их Хуралд хандан үг хэлэх завшаан тохиож байгаа нь миний хувьд нэн хүндтэй үйл явдал болж байна.

Гэргий Шэроны хамтаар танай улсад ирээд удаагүй байгаа ч Монголын ард түмний зочломтгой сайхан чанарыг хэдийнээ мэдэрч эхэлсэндээ бид баяртай байна.

Та бүхэнд юуны өмнө Канадын ард түмний халуун мэндчилгээг хүргэн сайн сайхан бүхнийг хүсэн ерөөж байгааг минь хүлээн авна уу.

Хоёр улсын хооронд дипломат харилцаа тогтоосны 40 жилийн ой тохиож буй энэхүү завшааныг тохиолдуулан миний бие Канадын ард түмний дотны нөхөр бөгөөд сайн түнш байсаар ирсэн Монголын ард түмэнд талархал илэрхийлж байна.

Бид энэ жил цаг хугацааны хувьд ахархан хэдий ч эдүгээ ба ирээдүйн харилцаанд маань нэн чухал ач холбогдол бүхий Канадын Элчин сайдын яам Улаанбаатар хотноо байгуулагдсаны таван жилийн ойг тэмдэглэн өнгөрүүлж байна.

Канад Монголчууд бид газар зүйн байршлаараа тусгаарлагдсан хэдий ч алслагдсан орон зайг даван туулах нийтлэг туршлага чадвараараа нэгдмэл билээ.

**БИД**

* бахархам түүх, өвөрмөц соёлоо эрхэмлэн дээдлэх уламжлал,
* мэлмийг баясгаж, тэнхээг сорих уудам эх нутгаа хайрлах сэтгэл,
* ардчилал, хүний эрх, хуульт ёсыг дээдлэн хөгжих эрмэлзлээр ижилхэн.

Сүүлийн жилүүдэд арилжаа, нэн ялангуяа байгалийн нөөц ашиглалтын салбарт төвлөрч ирсэн бидний харилцаа өнөөгийн цаг үед нийтлэг сонирхол нэгдмэл үйл ажиллагаа бүхий өргөн цар хүрээг хамран хөгжиж байна.

Хоёр орны харилцаа нь бидний энх тайван, аюулгүй байдал, сайн засаглалын төлөө хичээнгүйлэн зүтгэдэг мөнхөд хувьсан өөрчлөгдөх эх дэлхийн, сорилт бэрхшээл бүхнийг даван туулахуйц болоод ард иргэдийн маань хүсэл тэмүүлэлд нийцэхүйц, нэн боловсронгуй баялаг түншлэл болон дэвжиж байгаад би сэтгэл хангалуун байна.

Өнөөдөр Канад, Монголчууд бид өөр хоорондын уялдаа холбоогоо өргөжүүлэн хөгжүүлэх сонирхолтой бөгөөд шинэлэг замаар нэгнээ танин мэдэж байна.

Монголын ардчилсан хөгжлийн замналыг Канадын ард түмэн итгэл найдвар, бахдам сэтгэлээр дүүрэн гэрчилсэн нь үүний нэгэн жишээ билээ. Бид зөвхөн ажиглаад зогсоогүй Монгол Улстай эртнээс тогтоосон түншлэлдээ тууштай хандахуйн илэрхийлэл болгож, нийгмийн бүхий л түвшин дэх Монголчуудтай хамтран, ардчилсан засаглалыг бэхжүүлэх үйлсэд идэвхийлэн оролцсон.

Төрийн албаны удирдлага болон цагдаагийн байгууллагын үйл ажиллагааг сайжруулах, эрх зүйн ба шүүхийн шинэтгэл мөн орон нутгийн засаглалын чадавхийг бэхжүүлэх зэрэг чиглэлүүдээр бид хамтран ажиллаж байна.

Түүнчлэн бид хамтдаа Улсын Их Хурал буюу нэн өндөр ач холбогдол бүхий энэ байгууллагын захиргааны болон хууль тогтоох чадамжийг хөгжүүлэхээр хамтын чармайлт гаргаж байна.

Шүүх, төрийн алба, хууль тогтоох байгууллагуудыг хүчтэй, ил тод, үр бүтээлч байдлаар хөгжүүлэх нь туйлын “ухаалаг” бөгөөд “зөв” алхам гэдэгт Канад Улс итгэдэг учраас Монгол Улстай эдгээр үйлсэд хамтран зүтгэдэг.

Энэ нь зөв бөгөөд ухаалаг болохын учир нь бид сайн засаглал нь ардчилал, хүний эрх, хуульт ёсыг бэхжүүлдэг тухайд итгэдэгт оршино.

Монгол Улсын иргэдийн хүсэн тэмүүлдэг, эдийн засгийн хөгжлийн тулгын гурван чулуу нь байгууллагуудын үйл ажиллагааны чадавх болох тухайд ч мөн бид итгэдэг учраас энэ нь зөв бөгөөд ухаалаг юм.

Тэрхүү зорилгод хүрэхэд Улсын Их Хурал болоод хууль тогтоогч та бүгдийн хүчин зүтгэл зайлшгүй түлхэц үзүүлэх болно гэж би хувьдаа ойлгож байна. Та бүгдийн ажил Монгол Улсын хөгжлийн явцад шууд бөгөөд урт хугацааны нөлөөг үзүүлдэг. Энэ танхимд мэндэлсэн хууль тогтоомжууд танай агуу эх орон, ард иргэдийн эдийн засгийн дэвшил болон бизнесийг хөхүүлсэн тогтвортой орчныг дэмждэг эсхүл үгүй.

Тийм учраас манай хоёр орон хамтдаа Монгол Улсын төрийн албаны үйлчилгээг иргэн төвтэй, ил тод, хариуцлагатай, нам бус бөгөөд илүү мэргэшсэн чиглэлээр хөгжүүлэхийн төлөө боломжит урт хугацааны дэмжлэгийг эрэлхийлэн судалж байгаад би сэтгэл хангалуун байна.

Мөн түүнчлэн хоёр улс хоорондын худалдааны эргэлт эрчимтэй өсч байгаа нь миний хувьд баярлууштай хэрэг билээ.

Монгол Улсад оруулж буй хөрөнгө оруулалтын хэмжээгээрээ дээгүүрт тооцогддог Канад Улс танай орны гурав дахь том түнш. Бидэнд, харилцан ашигтайгаар эдийн засгийн түншлэлээ өргөжүүлэн баяжуулах гайхалтай боломж бий. Миний ойлгож байгаагаар нэн ялангуяа боловсрол, барилгын технологийн салбарууд нь ирээдүйд үр өгөөжтэй байж болохуйц түвшинд тооцогдож байна.

Олон улсын тавцанд бид хамтдаа 35 гаруй байгууллагын гишүүнчлэлд багтдаг. Монгол Улс Европын аюулгүй байдлын хамтын ажиллагааны байгууллага зэрэгт амжилттай элсэн ороход Канад Улс идэвхийлэн дэмжиж ирсэн. НАТО болон Ардчилсан орнуудын хамтын нийгэмлэгийн хүрээнд ч бид мөн хамтран ажилладаг.

Энэ ялдамд Монгол Улс Ардчилсан орнуудын хамтын нийгэмлэгийг тэргүүлэх хугацаанд үүргээ амжилттай гүйцэтгэж, нэн ялангуяа Монгол Улсын манлайлал дор иргэний нийгмийг бэхжүүлэн чадавхжуулах үйлсэд дорвитой ахиц гарсан явдалд баяр хүргэж байгааг минь хүлээн авна уу.

Энэхүү зорилго нь Канад Улсын хувьд ч мөн эрхэм бөгөөд бид Ардчилсан орнуудын хамтын нийгэмлэгийн Иргэний нийгмийн асуудлаарх ажлын хэсгийг тэргүүлдгээрээ бахархдаг. Үүний сацуу Монголын болон тус нийгэмлэгийн нэлээдгүй тооны гишүүн орны сургалтын тогтолцоонд нэвтрүүлэх гэж буй “Ардчиллын боловсрол олгох хөтөлбөр”-ийг боловсруулахад оруулсан Канад, Монгол хоёр улсын хамтын хүчин зүтгэлийг би энд онцлон тэмдэглэхийг хүсэж байна.

Дэлхийн олон улс оронтой харилцан уялдаатай байх нь бидний хувьд асар их ач холбогдолтой болохыг Канадчууд ойлгодог.

Тэрхүү харилцаа нь олон улсын сайн засаглал, энх тайвныг хамгаалахад хүчин зүтгэх үүрэг хариуцлагыг ч мөн дагуулдаг болохыг бид ухамсарладаг.

Үүний учир яг энэ мөчид би, өөрийн орон гэр хайртай дотнын хүмүүсээ орхиж Судан, өөр бусад алс холын орнуудад НҮБ-ын энхийг сахиулах үйлсэд оролцож олон улсын энх тайван, тогтвортой байдлыг сахиулахын төлөө хүлээсэн үүргээ гүйцэтгэж яваа эрэгтэй, эмэгтэй бүхий л Монгол дайчдын зүтгэлийг хүндэтгэн, ёслохыг хүсч байна.

Канад Улс, цэргийн сургуулилтын хөтөлбөрүүдээрээ дамжуулан Монгол Улсын олон улсын энхийг сахиулах чадавхыг хөгжүүлэх үйлсэд өөрийн хувь нэмрийг оруулж байна. Улам бүр шударга бөгөөд энх амгалан ертөнцийн төлөө бид бүс нутгийн болоод эх дэлхийн аюулгүй байдлыг хамтдаа бэхжүүлж чадна.

Гэргий Шэрон биднийг Монгол Улсад хүндэтгэн урьсан та бүхэндээ дахин талархлаа илэрхийлье. Ахархан ч гэсэн энэ хугацаандаа бид танай сайхан эх оронтой улам бүр дотно танилцахыг сэтгэл догдлон хүлээж байна.

Ирэх сард тэмдэглэн өнгөрүүлэх гэж буй хоёр улсын хооронд дипломат харилцаа тогтоосны 40 жилийн ойн босгон дээр бид хүрч ирээд байгааг үгийнхээ эхэнд би онцлон тэмдэглэсэн. Өмнөх 40 жилийн хугацаанд бидний нөхөрлөл, дипломат харилцааны хүрээнээс хальж эдүгээ бусад олон түвшин, үйл ажиллагааны төрлийг хамарсан хүчирхэг бөгөөд цэцэглэнгүй хөгжлийн зэрэгт хүрчээ.

Канад Улсын нэгэн адил 1973 оны тэртээх Монгол орон бидний мэдэх өнөөгийн Монгол Улстай олон талаараа адилгүй байсан. Гэвч бидний хамтдаа туулсан замын уртад хамгийн эрхэм утга оршиж байна.

Монгол Улс өөрийн хосгүй өөрчлөлтийн замаар хөгжиж байна. Монголчууд Та бүхэн улирах хугацаа угтах ирээдүйн бэрхшээл, боломж алинтай нь ч учирсан энэхүү нөхөрлөлөө Канад Улс хэзээд эрхэмлэн дээдлэх болно.

Бидний хамтын ажиллагаа өргөжин дэлгэрэх болтугай!

Та бүхэнд баярлалаа.

**З.Энхболд:** - Монгол Улсын Их Хурлын хүндэтгэлийн хуралдаанд халуун дотно үг хэлсэн Канад Улсын Амбан захирагч эрхэмсэг ноён Дэвид Жонстон танд Улсын Их Хурлын нэрийн өмнөөс талархал илэрхийлье. Танд ажлын амжилт, сайн сайхан бүхнийг хүсэж таныг манай сайхан оронд тавтай морилохыг хүсье. Хүндэтгэлийн хуралдаан өндөрлөснийг мэдэгдье.